**כחוט השערה**

"בקרוביי אקדש" (ויקרא י, ג)

באותו היום שמפקד המחלקה העביר שיחה על הפקרות נשקים, שכח אחד מהחיילים את הנשק באוהל ויצא לדבר עם מפקד כיתתו. מפקד הכיתה קבע לחייל משפט אצל המ"פ. החייל רעד מפחד כשנכנס עם כומתה לחדרו של המ"פ, ששפט אותו לשלוש שעות ביציאה.

יום למחרת המשפט קרה אותו מקרה לגדי, החייל המצטיין של המחלקה. גדי שכח את הנשק במקלחות, ומפקד הכיתה שלו ראה אותו מסתובב בחוץ ללא נשק. מפקד הכיתה קרא לו לצד, ואמר בעיניים עצובות: "אין לי ברירה, גדי, אני אצטרך לדווח על זה". היה ברור לגדי שהמ"כ שלו סומך עליו שזה לא יקרה יותר, אך גם לא היה אכפת לו יותר מדי מהמשפט. הוא היה בטוח שהמ"פ יוציא אותו מזה חלק, מקסימום ייתן לו שעה ביציאה. גם כל חבריו של גדי עודדו אותו ואמרו: "אל תדאג, אף אחד לא ייגע בחייל המצטיין".

גדי נכנס מלא ביטחון לחדרו של המ"פ, חיוך תלוי על שפתותיו כיודע את גזר הדין מראש.

"האם יש לך מה להוסיף על תלונתו של המ"כ"? שאל המ"פ בענייניות.

"אין לי מה להוסיף" קרא גדי.

"ובכן"... אמר המ"פ בעודו כותב על הטופס את גזר הדין: "אתה נשאר שבת".

פניו המחויכות של גדי נתכסו בהפתעה גמורה. "אבל איך"? שאל את המ"פ. "הרי החייל השני קיבל רק שלוש שעות ביציאה!".

הרים המ"פ את עיניו מהטופס ואמר: "על החייל המצטיין מסתכלים שאר החיילים".